PMIndiaData/PMIndiaSum huggingface dataset:
ଆଇଏନଏସ କଲବାରି ବୁଡାଜାହାଜ  ଆସନ୍ତାକାଲି ରାଷ୍ଟ୍ରକୁ ସମର୍ପିତ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି (ଗୁରୁବାର) ମୁମ୍ବାଇଠାରେ ନୌସେନାର ନବନିର୍ମିତ ବୁଡାଜାହାଜ ଆଇଏନଏସ କଲବାରିକୁ ରାଷ୍ଟ୍ର ଉଦ୍ଦେଶ୍ୟରେ ସମର୍ପଣ କରିବେ । ଆଇଏନଏସ କଲବାରି ହେଉଛି ଏକ ଡିଜେଲ-ବିଦ୍ୟୁତ ଚାଳିତ ଲଢୁଆ ବୁଡାଜାହାଜ । ଭାରତୀୟ ନୌବାହିନୀ ପାଇଁ ଏହି ବୁଡାଜାହାଜକୁ ମାଜଗାଓଁ ଡକ ସିପବିଲ୍ଡର ସଂସ୍ଥା ଦ୍ଵାରା ନିର୍ମାଣ କରାଯାଇଛି । ଭାରତ ସରକାରଙ୍କ ମେକ ଇନ ଇଣ୍ଡିଆ କାର୍ଯ୍ୟକ୍ରମ ଅଧୀନରେ ଏହିଭଳି ଛଅଟି ଲଢୁଆ ବୁଡାଜାହାଜ ଭାରତୀୟ ନୌବାହିନୀ ପାଇଁ ନିର୍ମାଣ କରାଯିବ । ଆଇଏନଏସ କଲବାରି ହେଉଛି ଏହି ଶୃଙ୍ଖଳାର ପ୍ରଥମ ଅତ୍ୟାଧୁନିକ ବୁଡାଜାହାଜ, ଯାହାକି ଫ୍ରାନ୍ସର ବୈଷୟିକ ସହାୟତାରେ ନିର୍ମାଣ କରାଯାଉଛି । ପ୍ରଧାନମନ୍ତ୍ରୀ ନୌସେନାର ଡକୟାର୍ଡ ପରିସରରେ ଅତ୍ୟାଧୁନିକ ଆଇଏନଏସ କଲବାରିକୁ ଆସନ୍ତାକାଲି ରାଷ୍ଟ୍ରକୁ ଲୋକାର୍ପଣ କରିବେ । ଏହି ସମାରୋହରେ ପ୍ରତିରକ୍ଷା ମନ୍ତ୍ରୀ, ମହାରାଷ୍ଟ୍ର ସରକାରଙ୍କ ଗଣମାନ୍ୟ ଅତିଥି ଏବଂ ନୌସେନାର ବରିଷ୍ଠ ଅଧିକାରୀମାନେ ଉପସ୍ଥିତ ରହିବେ । ପ୍ରଧାନମନ୍ତ୍ରୀ ଏହି ବୁଜାଜାହାଜ ପରିଦର୍ଶନ କରିବା ସହ ସମାବେଶକୁ ସମ୍ବୋଧିତ କରିବେ ।
ତାମିଲନାଡ଼ୁର କୁନ୍ନୁରରେ ନୂତନ ସଂକ୍ରାମକ ଟିକା ପ୍ରସ୍ତୁତି ସଂସ୍ଥାନ ନିର୍ମାଣ ଲାଗି ପାଶ୍ଚର ଇନଷ୍ଟିଟ୍ୟୁଟ ଅଫ ଇଣ୍ଡିଆ ପାଇଁ 30 ଏକ ଜମି ଆବଂଟନ ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ତାମିଲନାଡ଼ୁର କୁନ୍ନୁରରେ ସଂକ୍ରାମକ ଟିକା ପ୍ରସ୍ତୁତି ନୂତନ ସଂସ୍ଥାନ ପ୍ରତିଷ୍ଠା ଲାଗି ପାଶ୍ଚର ଇନଷ୍ଟିଟ୍ୟୁଟ ଅଫ ଇଣ୍ଡିଆ (ପିଆଇଆଇ) ଲାଗି 30 ଏକର ଜମି ଆବଂଟନ ପ୍ରସ୍ତାବକୁ ମଞ୍ଜୁର କରିଛନ୍ତି । ଏହି ପ୍ରକଳ୍ପ ଅନ୍ତର୍ଗତ ପିଆଇଆଇ, କୁନ୍ନୁରରେ ସଂକ୍ରାମକ ଟିକା (ଯଥା ଟିସିଏ ମିଳିମିଳା-ନିରୋଧୀ ଟିକା, ଜାପାନୀ ଏନସେଫାଲାଇଟିସ ଟିକା ଆଦି) ଏବଂ ସେରା ନିରୋଧୀ (ଯେପରିକି ସାପବିଷ ନିରୋଧୀ ଏବଂ ଏଣ୍ଟି ରେବିଜ ସେରା)ର ଉତ୍ପାଦନ କରାଯିବ । ସ୍ୱାସ୍ଥ୍ୟ ଏବଂ ପରିବାର କଲ୍ୟାଣ ମନ୍ତ୍ରଣାଳୟ ଦ୍ୱାରା ଏହି ପ୍ରକଳ୍ପ ଲାଗି ଉପଯୋଗ ହେବାକୁ ଥିବା ଜମି “ଲେଣ୍ଡ ୟୁଜ” ପରିବର୍ତ୍ତନ କରାଯାଇ “ଔଦ୍ୟୋଗିକ” ଠାରୁ “ସଂସ୍ଥାଗତ” କରାଯିବ । ଲାଭ : ଜମିର ଆବଂଟନ ଦ୍ୱାରା ଶିଶୁଙ୍କ ପାଇଁ ଜୀବନ ରକ୍ଷାକାରୀ ଟିକାର ଉତ୍ପାଦନକୁ ପ୍ରୋତ୍ସାହନ ମିଳିବା ସହିତ ଦେଶରେ ଟିକାକରଣ ସୁରକ୍ଷା ବଜାୟ ରହିବା, ଟିକାକରଣ ବ୍ୟୟ ହ୍ରାସ ପାଇବା ଏବଂ ଆମଦାନୀ ବିକଳ୍ପ ହ୍ରାସ କରିବାରେ ସହାୟତା ମିଳିପାରିବ । ବର୍ତ୍ତମାନ ଏଗୁଡ଼ିକର ଆମଦାନୀ କରାଯାଉଛି ।